पाएं अपने शहर की ताज़ा ख़बरें और फ्री ई-पेपरडाउनलोड करें
पानीपत. पानीपत के औद्योगिक विकास की कहानी तो हम सब जानते हैं। यह विडंबना ही है कि इतिहास पानीपत को जब भी याद करता है तो उसकी आंखों में सिर्फ युद्ध के दृश्य तैर जाते हैं। सरकारी खर्चे पर दो बार युद्धों को केंद्र में रखकर सेमिनार हुए। युद्ध संग्रहालय और स्मारक बनाया। युद्ध संबंधी प्रतिमा बनीं। करोड़ों रुपए व्यय किए गए। पता नहीं, इनसे वे आगे की पीढ़ियों को क्या प्रेरणा और क्या संदेश देना चाहते हैं। विश्वास पाटिल ने साढ़े छह सौ पृष्ठ की युद्ध गाथा लिखी- ‘पानीपत’। क्या यह सच है कि पानीपत का संदेश युद्ध है।
वास्तविकता यह है कि पानीपत के संदेश की ओर भारत के मनीषियों का ध्यान अभी तक नहीं गया। सन् 2007 की बात है। इंदिरा गांधी राष्ट्रीय कला केंद्र नई दिल्ली में एक संगोष्ठी हुई, ‘अकीदत के रंग हिंदी तहजीब के संग’। देश के विश्वविद्यालयों की अरबी, पारसी और इस्लाम संबंधी शोध पीठों के आचार्य मौजूद थे। पांचवें दिन बू अली शह कलंदर के साहित्य की चर्चा हुई और मौलाना लका उल्लाह खां के ग्रंथ ‘बुजुर्गान-ए-पानीपत’ पर आकर बात टिकी। सभी प्रोफेसरों ने कहा कि इस ग्रंथ का हिंदी अनुवाद प्रकाशित किया जाना चाहिए। मौ.लकाउल्लाह खां विख्यात एडवोकेट थे। वह गांधीजी को दो बार पानीपत लेकर आए थे। विभाजन के समय उन्होंने पाकिस्तान जाने से इनकार कर दिया था।
मौलाना का ग्रंथ ‘बुजुर्गान-ए-पानीपत’ पानीपत का असली संदेश है। हिंदी के लोगों ने इसे इसलिए नहीं पढ़ सके क्योंकि वह पर्शियन लिपि में है और मुस्लिम विद्वानों ने इस पर इसलिए ध्यान नहीं दिया कि ‘बुजुर्गान-ए-पानीपत’ के चरित नायक शरफुद्दीन बू अली कलंदर बेश्रा धारा (सूफी संप्रदाय में दो प्रकार है। एक बाश्रा एक बेश्रा। बाश्रा धारा के कवि शरीयत की मर्यादा को लेकर चलते हैं, जबकि बेश्रा संप्रदाय को शरीयत की चिंता नहीं होती कि यह उनके अनुकूल है या नहीं।) के सूफी थे। शरीयत की चिंता से वे ऊपर हो चुके थे। कलंदर शब्द का अर्थ है मुक्त पुरुष। वे अपने जमाने के महान विद्वान थे। कुतुबमीनार के पास उनका मदरसा था।
एक दिन वह पानीपत आ रहे थे तो रात को वजीराबाद वाली मस्जिद में सोये। उनको ख्वाब आया कि क्या तेरी जिंदगी इसी के लिए है। इसके बाद उन्होंने अपनी सारी किताबें यमुना नदी में बहा दीं। यह बगावत थी। मुल्लाओं ने उनके खिलाफ सुलतान के कान भर दिए किंतु कलंदर साहब चेतना के उस उदात्त स्तर पर पहुंच चुके थे, जहां सुलतान की सल्तनत का असर नहीं होता। जब अमीर खुसरो सुल्तान की सौगात लेकर कलंदर साहब के पास पानीपत पहुंचे तो वह गुनगुना रहे थे-
वहीम खुसरवां वरआं फेले अस्तरस्त।
खुसरो कसे के खलअत ए तजरीद दर बरस्त।
अर्थात, जिसने अकिंचनता का राज पा लिया, उसके लिए बादशाहों के ताज जूतियों के तले बराबर हैं।
(आगे की स्लाइड में जानें पूरी खबर)
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva kas_Deva bho_Deva hin_Deva hin_Deva zho_Hant eng_Latn